C 132/58
FI
Euroopan unionin virallinen lehti
14.4.2023
Keskiviikko 5. lokakuuta 2022
T.
ottaa huomioon, että metsäkadolla, maananastuksella ja luonnonvarojen liikakäytöllä ja louhinnalla, joita harjoittavat myös järjestäytyneet rikollisryhmät, on huomattava vaikutus jokien ja järvien vedenkorkeuteen, ne muuttavat veden kiertokulkua ja edistävät jokien ja järvien kuivumista sekä hyödynnettyjen alueiden pilaantumista;
U.
ottaa huomioon, että yli 10 prosenttia kaikista lajeista ja arasta biodiversiteetistä on makean veden ekosysteemeissä, jotka kattavat alle yksi prosenttia maapallon pinta-alasta; ottaa huomioon, että noin 70 prosenttia maailman makeasta vedestä käytetään maataloudessa ja loppuosa teollisessa käytössä (19 prosenttia) pääasiassa elintarvike-, tekstiili- ja energiateollisuuden sekä valmistusteollisuuden, kemianteollisuuden, lääketeollisuuden ja kaivostoiminnan aloilla sekä kotitalouksissa (11 prosenttia), mihin lukeutuu myös juomaveden kulutus;
V.
ottaa huomioon, että terveet ekosysteemit mahdollistavat veden määrän ja laadun parantamisen ja parantavat samalla kykyä sietää ilmastonmuutoksen vaikutuksia;
W. ottaa huomioon, että maatalous on maailman makean veden varojen suurin kuluttaja; ottaa huomioon, että kolmasosa maailman peltoalasta käytetään karjan ruokintaan; ottaa huomioon, että FAO:n vuonna 2020 julkaisemassa raportissa ”The State of Food and Agriculture – Overcoming Water challenges in agriculture” todetaan, että elintarviketuotantoa ja maaseudun tuloja voidaan merkittävästi parantaa investoimalla uusiin kastelujärjestelmiin tai nykyisten järjestelmien mukauttamiseen ja nykyaikaistamiseen ja että tämä olisi yhdistettävä parannettuihin vesihuoltokäytäntöihin, myös parannettuihin maatalouskäytäntöihin; ottaa huomioon, että maananastus vaikuttaa kielteisesti veden saatavuuteen ja laatuun, se vähentää paikallisyhteisöjen vesilähteitä ja loukkaa niiden ihmisoikeutta turvalliseen juomaveteen; X.
ottaa huomioon, että energia-alan osuus maailmanlaajuisesta vedenotosta on tällä hetkellä 10 prosenttia ja että arvioiden mukaan energia-alan vedenkulutus kasvaa vuoteen 2040 mennessä lähes 60 prosenttia;
Y.
ottaa huomioon, että tietyllä säädösten vastaisella ja monissa tapauksissa laittomalla kaivannaisteollisuudella on merkittävä vaikutus pinta- ja pohjavesiin sekä jäätiköiden, metsien, kosteikkojen tai jokien sekä muiden ihmisten käyttöön tarkoitetun juomaveden kannalta elintärkeiden veden lähteiden pilaantumiseen ja tuhoutumiseen;
Z.
ottaa huomioon, että tekstiiliteollisuus on yksi eniten vettä kuluttavista aloista maailmassa ja että vaatteita ja tekstiilejä tuotetaan eräillä maailman alueilla, joilla vedestä on eniten pulaa; ottaa huomioon, että tekstiiliteollisuus on luokiteltu maailman toiseksi saastuttavimmaksi teollisuudenalaksi ja että suuri osa sen aiheuttamasta pilaantumisesta päätyy vesistöihin; ottaa huomioon, että komissio aikoo hyväksyä vuoden 2022 ensimmäisellä neljänneksellä kestäviä tekstiilejä koskevan EU:n strategian, jolla EU:ta pyritään auttamaan siirtymään kohti kiertotaloutta, jossa tekstiilituotteet suunnitellaan niin, että ne kestävät pidempään, niitä voidaan käyttää uudelleen, korjata ja kierrättää ja ne ovat energiatehokkaita;
AA.
ottaa huomioon, että kasvava veden kysyntä johtaa vesivarojen liialliseen hyödyntämiseen ja veden niukkuus on tehnyt siitä kiistanalaisen luonnonvaran; ottaa huomioon, että YK:n mukaan maailmassa on kolmisen sataa aluetta, joilla ennustetaan syntyvän vesikonflikti vuoteen 2025 mennessä; AB.
ottaa huomioon, että vesivarojen puolustamiseen kohdistuu hyökkäyksiä ja monissa maissa veden laadun vahingoittaminen on kriminalisoitu; ottaa huomioon, että viime vuosina ympäristöoikeuksien ja vettä koskevan oikeuden puolustajiin on kohdistunut yhä enemmän hyökkäyksiä, kuten surmia, sieppauksia, kidutusta, sukupuolistunutta väkivaltaa, uhkailua, häirintää, pelottelua, herjauskampanjoita, kriminalisointia, oikeudellista häirintää, häätöjä ja pakkosiirtoja, ja katsoo, että näitä henkilöitä on tuettava ennakoivasti ja heidän henkeään ja turvallisuuttaan on suojeltava; ottaa huomioon, että useat Saharov-mielipiteenvapauspalkinnon saajaehdokkaat ovat joutuneet hyökkäysten kohteiksi puolustaessaan vettä ja julkishyödykkeitä; ottaa huomioon, että Guapinol-joen vesistön puolustajat joutuivat olemaan vankeudessa yli kaksi vuotta ennen kuin heidät saatiin vapautettua; ottaa huomioon, että Lolita Chávez on ollut neljä vuotta maanpaossa, koska hän puolusti aluetta vesivoimaloiden toiminnalta Iximulewissa (Guatemala); ottaa huomioon, että Berta Cáceres surmattiin vuonna 2016, koska hän puolusti Blanco- ja Gualcarque-jokia, ja ettei tämän rikoksen tekijöitä ole vielä tuomittu; AC. ottaa huomioon, että Global Witness -järjestön mukaan yli kolmannes vuosina 2015–2019 surmatuista maailman maaoikeuksien puolustajista ja ympäristöaktivisteista kuului alkuperäisyhteisöihin, ja toteaa, että alkuperäisyhteisöjen taidot maan ja veden hallinnan alalla ovat ratkaisevan tärkeitä ilmastokriisin ja biologisen monimuotoisuuden häviämisen torjunnassa; AD. ottaa huomioon, että miehitysvallat ovat käyttäneet vedensaannin epäämistä ja vesi-infrastruktuurin tuhoamista keskeisenä taktiikkana miehitettyjen alueiden liittämiseksi ja ihmisten syrjäyttämiseksi mailtaan;